બીજી બદામ મોંમાં મૂકીને એણે બધાની સામે જોયું. 'તમે ચારેય સમજદાર છો, એ છતાં, મોટભાઇ તરીકે સલાહ આપું છું કે કોઇપણ વ્યક્તિના વર્તન વિશેની ચર્ચા હાથ નીચેના માણસો સાથે કદી નહીં કરવાની. અમુક પરિવારમાં મેં જોયેલું છે કે આવી કુટેવને લીધે સંબંધો વણસી જાય છે. રસોઇયાને નાના ભાઇ પ્રત્યે તિરસ્કાર હોય. એનું કારણ પણ મામુલી હોય. એને બસો- પાંચસોની જરૂર હોય અને નાના ભાઇએ ના આપ્યા હોય. પોતાની દાઝ કાઢવા માટે એ મોટા ભાઇ અને મોટા ભાભીને મસકા મારે અને નાના વિશે સાચી-ખોટી વાતો ઉપજાવીને એ બંનેના કાનમાં ઝેર રેડે. એ પતિ-પત્ની કાચા કાનના હોય અને નોકર પાસેથી નાનાની ખરાબીઓ સાંભળવામાં એમને લિજ્જત આવતી હોય તો એનું ખરાબ પરિણામ આવે.' એણે આદિત્ય અને ભાસ્કરને સમજાવ્યું. 'કોઇ મહત્ત્વની વાત કે ધ્યાન આપવા જેવી ઘટના બને ત્યારે આપણે તરત જ એકબીજાને જાણ કરી દેવાની.'